Andrés Santos de Sampedro

Andrés Santos de Sampedro u Andrés Santos Quintana (Quintanadíez de la Vega, Leyón, 1529 - Zaragoza, 13 de noviembre de 1585) estió bispe de Teruel y posteriorment arcebispe de Zaragoza.

Biografía
Naixió de Quintanadíez de la Vega, pedanía perteneixient a o municipio de Villaluenga de la Vega, actual provincia de Palencia en l'anyo 1529. Estudió en a Universidat de Valladolit, institución de prestichio en o Reino de Castiella por ixas envueltas, y treballó dimpués como fiscal de lo criminal en a Reyal Cancellería, entre 1559 y 1565, y en o Tribunal d'a Inquisición, dende 1560, d'ixa mesma ciudat. Como inquisidor reyalizó as suyas fainas tamién en Córdoba, con estadas en Valencia y Mallorca.

O 14 d'agosto de 1575 se trelada a o Tribunal d'o Santo Oficio d'a ciudat de Zaragoza, situada ta par d'alavez en o Palacio de l'Alchafaría. Andrés Santos exerció mientres bels anyos como o Inquisidor Cheneral d'o Reino d'Aragón, lo que suposó un empentón important en a suya carrera profesional.

Seis meses dimpués d'a muerte de l'arcebispe de Zaragoza, don Ferrando d'Aragón, o 30 de chulio de 1577, s'eriche a nueva diocesi teruelana. O motivo d'a desmembración d'iste territorio yera o gran poder y extensión que teneba l'archidiocesi zaragozana, feito que preocupaba a o rei Felipe I y a o papa Gregorio XIII, qui promulgó a bula que executaba a deseparación. En iste inte s'eslichió como primer bispe a o canonche Chuan Pérez d'Artieda a qui o monarca nombró dimpués bispe de Chaca, pero morió sin prener posesión de denguna diocesi. Asinas o rei decidió nombrar finalment como bispe pa la nueva seu a Andrés Santos.

Tanimientres, Bernardo Alvarado de Fresneda fue nombrau arcebispe metropolitano en 1577, estando nomás un anyo en o cargo. O 27 d'abril de 1578 Andrés Santos puyaría a la cadiera arcebispal de Zaragoza, una d'as seus con mas rentas eclesiasticas y propiedaz en ixos anyos. 

Como arcebispe de Zaragoza asistió en 1582 y 1585 a las visitas d'a familia reyal a la ciudat, remodelando cuantas cambras d'o suyo palacio pa istas ocasions. Estió present en as Corz de Monzón de 1585, pocos meses antis de morir.

Vinclos externos
  La figura y patrocinio artístico del Inquisidor y Arzobispo de Zaragoza Andrés Santos (1529-1585): vínculos y conexiones culturales en los territorios peninsulares en el siglo XVI. Mar Aznar Recuenco. Tesis d'a Universidat de Zaragoza. 2016 ISBN 978-84-617-5066-5.
  Andrés Santos Quintana (de Sampedro) en www.catholic-hierarchy.org

Categoría:Arcebispes de Castiella y Leyón
Categoría:Arcebispes de Zaragoza
Categoría:Bispes de Castiella y Leyón
Categoría:Bispes de Teruel
Categoría:Naixius de Quintanadíez de la Vega
Categoría:Muertos en Monzón
Categoría:1529 (naixencias)
Categoría:1585 (muertes)